Jökulhöfði varð fyrir valinu sem ný þjóðgarðsmiðstöð á Hellissandi Teiknistofan Arkís ehf. í Reykjavík kom sá og sigraði í hönnunarsamkeppni um þjóðgarðsmiðstöð á Hellissandi með framúrstefnulega hönnun húss , undir nafninu Jökulhöfði . Húsið kemur til með að þjóna hlutverki þjóðgarðsmiðstöðvar , sem móttökustaður fyrir ferðamenn og starfsmannaaðstaða þjóðgarðsins . Verðlaunin voru veitt við hátíðlega athöfn á fimm ára afmælishátíð þjóðgarðsins í gær í grunnskólanum á Hellissandi . Það voru þau Jónína Bjarmarz , umhverfisráðherra og Davíð Egilsson , forstjóri Umhverfisstofnunar sem tilkynntu úrslitin og afhentu hönnuðum hússins milljón króna peningaverðlaun en þeir eru : Birgir Teitsson , Arnar Þór Jónsson , Edda Kristín Einarsdóttir , Sara Axelsdóttir og Þröstur Geir Árnason . Í öðru sæti lenti Hallgrímur Þór Sigurðsson , Thomas Bonde Hansen og Sigurður Hallgrímsson með sína tillögu . Peningaverðlaun og viðurkenningar voru einnig veittar fyrir athyglisverðar tillögur í þakklætisskyni fyrir þátttöku í samkeppninni . Jökulhöfðinn verður ekki aðeins bygging . Hann verður gönguleið , útsýnisstaður og iðandi miðpunktur menningar - og útilífs . Hvað form , lögun og nýtingu varðar þá sækir hann innblástur í dýraríkið , mannlífið og landslagið og er ætlað að styrkja þau hughrif sem gestir upplifa við dvöl sína á staðnum . Byggingin , sem verður um 765 fermetrar að flatarmáli , verður byggð úr tré og stálgrind og að forminu til skiptist hún í þrennt . Í fyrsta lagi er það Fiskbeinið sem verður klætt lerki og hýsir meðal annars skrifstofur starfsfólks . Í öðru lagi er það Þjóðvegurinn sem er gönguleið upp á bygginguna að útsýnishöfða með sjónskífu það sem sýn verður óskert til jökuls , lands og hafs . Einnig liggur Þjóðvegurinn sem gönguleið í gegnum bygginguna sjálfa . Þriðji hlutinn er Jökulhöfðinn sem er klæddur Corten stáli sem er þeim eiginleika gætt að það ryðgar aðeins lítillega og skapar þau áhrif að samhljómur myndast með árstíðunum og litaafbrigðum . Þjóðgarðsmiðstöðin mun rísa þar sem bærinn Hjarðarholt stóð á árum áður , nálægt Sjómannagarðinum á Hellissandi . Kristinn Jónasson , bæjarstjóri Snæfellsbæjar , sagði í ávarpi sínu á afmælishátíðinni að það væri ekki nóg að hafa teikningu , það þyrfti einnig fjármagn til að byggja . “ Ég hef þá trú að við öll sem hér erum hér í dag munum beita okkur fyrir því að það fjármagn sem til þarf fáist , ” sagði Kristinn . Nú fer af stað það ferli að úvega fjármagn , ljúka endanlegri hönnun hússins sem og samningaferli við hönnuði hússins en það er draumasýn landvarða og annarra starfsmanna þjóðgarðsins að þjóðgarðsmiðstöðin verði risin eftir tvö ár .